একবার আমাদের একটি নতুন মাস্টার ক্লাশে আসিয়াই শ্যামচাঁদকে খোকা বলিয়া সম্বোধন করিলেন । লজ্জায় ও অপমানে শ্যামচাঁদের মুখ একেবারে লাল হইয়া উঠিল । সে আম্u200cতা আম্u200cতা করিয়া বলিল, আজ্ঞে আমার নাম শ্যামচাঁদ ঘটক । মাস্টার মহাশয় অত কি বুঝিবেন, বলিলেন, শ্যামচাঁদ ? আচ্ছা বেশ, খোকা বস । তারপর কয়েকদিন ধরিয়া স্কুল সুদ্ধ ছেলে তাহাকে খোকা খোকা  বলিয়া অস্থির করিয়া তুলিল । কিন্তু কয়দিন পরেই শ্যামচাঁদ ইহার প্রতিশোধ লইয়া ফেলিল । সেদিন ক্লাশে আসিয়াই পকেট হইতে কালো চোঙ্গার মতো কি একটা বাহির করিল । মাস্টার মহাশয়, শাদাসিধে ভালোমানুষ, তিনি বলিলেন, কি হে খোকা, থার্u200cমোমিটার এনেছ যে ! জ্বর-তর হয় নাকি ? শ্যামচাঁদ বলিল, আজ্ঞে না- থার্u200cমোমিটার নয়, ফাউন্টেন পেন ! শুনিয়া সকলের চক্ষু স্থির । ফাউন্টেন পেন ! মাস্টার এবং ছেলে সকলেই উদ্u200cগ্রীব হইয়া দেখিতে আসিলেন ব্যাপারখানা কি ! শ্যামচাঁদ বলিল, এই একটা ভাল্u200cকেনাইট্u200c টিউব, তার মধ্যে কালি ভরা আছে । একটা ছেলে উৎসাহে  বলিয়া উঠিল, ও বুঝেছি, পিচকিরি বুঝি ? শ্যামচাঁদ কিছু জবাব না দিয়া, খুব মাতব্বরের মতো একটুখানি মুচকি হাসিয়া, কলমটিকে খুলিয়া তাহার সোনালি নিবখানি দেখাইয়া বলিল, ওতে ইরিডিয়াম আছে- সোনার চেয়েও বেশি দাম । তারপর যখন সে একখানা খাতা লইয়া, সেই আশ্চর্য কলম দিয়া তর্u200cতর্u200c করিয়া নিজের নাম লিখিতে লাগিল, তখন স্বয়ং মাস্টার মহাশয় পর্যন্ত বড় বড় চোখ করিয়া দেখিতে লাগিলেন । তারপর, শ্যামচাঁদ কলমটিকে তাঁর হাতে দিবামাত্র তিনি ভারি খুশি হইয়া সেটাকে নাড়িয়া চাড়িয়া দুই ছত্র লিখিয়া বলিলেন, কি কলমই না বানিয়েছে, বিলিতি কোম্পানি বুঝি  ? শ্যামচাঁদ চট্u200cপট্u200c বলিয়া ফেলিল, আমেরিকান স্টাইলো এন্ড ফাউন্টেন পেন কো, ফিলাডেলফিয়া ।